b'\n_START_ARTICLE_\nAntioh iz Sirakuze\n_START_SECTION_\n\xc5\xbdivljenje in delo\n_START_PARAGRAPH_\nPodatki o njegovem \xc5\xbeivljenju niso znani, poznamo ga samo po njegovih delih._NEWLINE_O njegovem ob\xc5\xa1irnem delu se je ohranilo ve\xc4\x8d odlomkov, ki so zelo pomembni zaradi natan\xc4\x8dnosti, s katero opisuje dogodke. _NEWLINE_Kolikor razvidno iz omemb poznej\xc5\xa1ih zgodovinarjev, je Antioh napisal v glavnem dve deli. Eno je verjetno samostojna knjiga in govori o staroselcih ju\xc5\xbenih predelov Apeninskega polotoka in o kolonijah, ki so jih tam ustanovili Grki do leta 432 pr. n. \xc5\xa1t. Drugo delo sestoji iz devetih knjig in je zgodovina Sicilije od miti\xc4\x8dnega kralja Kokala, Dedalovega zavetnika, do kongresa v Geli leta 424 pr. n. \xc5\xa1t._NEWLINE_Antioh je pisal v jonskem nare\xc4\x8dju in v poljudni obliki, zato je bil za sovrstnike le logograf, danes bi rekli kronist, in njegova dela so bila kmalu pozabljena. \xc5\xa0ele poznej\xc5\xa1a kritika mu je priznala zgodovinsko pomembnost za Veliko Gr\xc4\x8dijo, enako tisti, ki jo ima Herodot za mati\xc4\x8dno Gr\xc4\x8dijo. Celo Tukidid se je verjetno poslu\xc5\xbeil njegovih virov pri svojih spisih. Zaradi njegove zgodovinske zanesljivosti ga ve\xc4\x8dkrat navajata tudi Strabon in Dionizij iz Halikarnasa._NEWLINE_Podroben opis kolonizacije Velike Gr\xc4\x8dije, ki nam ga je Antioh zapustil, je \xc5\xa1e danes eden najpomembnej\xc5\xa1ih virov teh podatkov.'